བདེ་མཆོག་གི་བསྐྱེད་རིམ་གནད་བསྡུས་དང་དེའི་གཞལ་ཡས་ཁང་སྒོམ་ཚུལ་མན་ངག་དངོས་གྲུབ་ཀུན་འབྱུང་།

༄༅༅།  ། བློ་བཟང་བཀའ་འབུམ་ལས།  བདེ་མཆོག་གི་བསྐྱེད་རིམ་གནད་བསྡུས་དང་དེའི་གཞལ་ཡས་ཁང་སྒོམ་ཚུལ་མན་ངག་དངོས་གྲུབ་ཀུན་འབྱུང་བཞུགས་སོ།  ། ཐོག་མར་སྐད་ཅིག་གིས་རང་ཉིད་ཧེ་རུ་ཀ་སྔོན་པོ་ཞལ་གཅིག་ཕྱག་གཉིས་པ་ཡུམ་དང་བཅས་པར་བསྒོམ་པར་བྱ་བ་ཡིན་ཏེ།  རང་ཐ་མལ་གྱི་སྣང་ཞེན་དང་ལྡན་པའི་སྒོ་ནས།  ནང་མཆོད་མཆོད་གཏོར་བྱིན་གྱིས་རློབ་མི་ནུས་པའི་ཕྱིར་རོ།  ། དེའི་འོག་ཏུ་ནང་མཆོད་བྱིན་གྱིས་བརླབས་པའི་དགོས་པ་ནི།  འོག་ནས་མཆོད་གཏོར་བྱིན་གྱིས་རློབ་པ་སོགས་ཀྱི་ཚེ།  ནང་མཆོད་གཏོར་ནས་བགེགས་བསངས་སོགས་བྱེད་པའི་ཕྱིར་དུ་ཡིན།  ནང་མཆོད་བྱིན་རླབས་ཡང་།  བསང་སྦྱངས།  (༦༠)བསྐྱེད་པ།  བྱིན་གྱིས་བརླབ་པ་བཞི་ཡིན་ཏེ།  དང་པོ་ལས་སྔགས་བརྗོད་ནས་བགེགས་བསང་།  གཉིས་པ་སྭ་བྷཱ་ཝ་སོགས་ཀྱི་སྔགས་བརྗོད་ནས་འོད་གསལ་དུ་འཇུག་པ་ཡིན།  གསུམ་པ་ནི།  འབྱུང་བ་གཉིས་ཐོད་པ་རྫས་དང་བཅས་པ་བསྐྱེད་པ་ལ་ནི།  དྲིལ་བུ་པས་དེ་སྟེང་ཨཱཿལས་པདྨའི་སྣོད།  དུམ་བུ་གཅིག་པ་ནང་དམར་པོ་ཞེས་གསུངས་གཡོན་སྐོར་གཡས་སྐོར་དུ་བདུད་རྩི་ལྔ་གཤེགས་པའི་ངོ་བོ་དང་།  ཤ་ལྔ་གཤེགས་མའི་ངོ་བོར་བསྐྱེད་པ་ཡིན།  དེ་རྣམས་ཡི་གེ་རྣམས་ལས་བསྐྱེད་པ་དང་།  ཡི་གེ་རྣམས་ཀྱིས་མཚན་པ་བྱེད་པ་ཡིན།  དེ་དག་ཏུ་ཁམས་ཤ་ཆེན་བསྐྱེད་པ་ལ་བསམས་ནས་ཤ་ལྔའི་སྐབས་སུ་ཤ་ཆེན་མ་བཤད་ཀྱང་།  བདུད་རྩི་ལྔ་པ་ཀླད་པར་བཤད་པ་ནི།  སྡོམ་འབྱུང་གི་དགོངས་པ་ཡིན་ལ།  བྱིན་གྱིས་བརློབ་ཚུལ་དངོས་ནི།  དེ་དག་གི་སྟེང་དུ་ཨོཾ་དཀར་པོ་ལས་བྱུང་བའི་ཁ་ཊྭཱཾ་ག་དཀར་པོ་ཞེས་སོགས་རྣམས་ཡིན་ལ།  ཁ་ཊྭཱཾ་ག་དེ་ཧེ་རུ་ཀའི་ཐུགས་བདེ་སྟོང་གི་ཡེ་ཤེས་མཚོན་བྱེད་ཡིན་པས།  དེའི་ངོ་བོར་བྱིན་གྱིས་རླབས་པའི་ཆེད་ཡིན།  དེ་ནས་བཟུང་ནས།  ཨོཾ་ཨཱཿཧཱུཾ་ཞེས་པའི་བར་བརྗོད་པ་ཡིན།  སྔོན་འགྲོ་གཏོར་མ་ཁྱད་པར་གསལ་བྱེད་ལས་བཤད།  ཞིང་སྐྱོང་སོགས་ལ་སྟེར་བ་མཁའ་འགྲོ་རྒྱ་མཚོ་ལས་གསུངས།  མདོར་ན་དེ་ནས་བཤད་པའི་ལྷ་དང་།  དཀར་ཕྱོགས་ཀྱི་ལྷ་སྲིན་ལ་འབུལ་བ་ཡིན།  དགོས་པ་སྒྲུབ་ཐབས་བསྒོམ་པའི་དུས་བར་གཅོད་ཞི་བར་བྱེད་པ་ཡིན།  བདག་བསྐྱེད་ཀྱི་མཆོད་པ་བྱིན་རླབས་སྡོམ་འབྱུང་ལས།  བསང་གཏོར་ཞལ་བསིལ་མཆོད་ཡོན་དག། ཅེས་དང་།  མེ་ཏོག་བདུག་སྤོས་མར་མེ་དྲི།  ། དེ་བཞིན་ཞལ་ཟས་དབུལ་བར་བྱ།  ། ཞེས་དང་།  ཞབས་བསིལ་ཡང་གསུངས་པས་ཆུ་བཞི་སོགས་ཡིན་ལ།  མཆོད་རྫས་རྣམས་ཧཱུཾ་ལས་བསྐྱེད་པ་ནི།  ཧཱུཾ་ཡིག་དེ་ཤྲི་ཧེ་རུ་ཀའི་གཉིས་མེད་ཀྱི་ཐུགས་ཀྱི་ངོ་བོ་ཧཱུཾ་ཡིག་ཡིན་པས།  ཡེ་ཤེས་དེ་ཉིད་མཆོད་རྫས་ཀྱི་རྣམ་པར་ཤར་བར་མོས་པ་ཡིན།  གཞན་ཡང་རྡོ་རྗེ་སེམས་དཔའི་སྒོམ་བཟླས་བྱེད་དགོས་པ་ཡིན།  དེ་ཡང་ཡིག་བརྒྱ་སྔགས་དོན་དང་བཅས་པ་བཤད་པ་ཡིན།  ཨོཾ་བཛྲ་ཧེ་རུ་ཀ་ས་མ་ཡ།  མ་ནུ་པཱ་ལ་ཡ།  ཧེ་རུ་ཀ་ཏྭེ་ནོ་པ།  ཏིཥྛ་ཌི་ཌྷོ་མེ་བྷཱ་ཝ།  སུ་ཏོ་ཥྱ་མེ་བྷཱ་ཝ།  ཨ་ནུ་རཀྟོ་མེ་བྷཱ་ཝ།  སུ་པོ་ཥྱོ་མེ་བྷཱ་ཝ།  སརྦ་སིདྡྷི་མྨེ་པྲ་ཡཙྪ་སརྦ་ཀརྨཱ་སུ་ཙ་མེ།  ཙིཏྟཾ་ཤྲི་ཡཿཀུ་རུ་ཧཱུཾ།  སྐུ་རྡོ་རྗེ།  རྡོ་རྗེ་ཁྲག་འཐུང་།  དམ་ཚིག་རྗེས་སུ་སྐྱོངས།  ཁྲག་འཐུང་ཉིད་ཀྱིས་ཉེ་བར་གནས་པར་མཛོད།  བདག་ལ་བརྟན་པར་མཛད་དུ་གསོལ།  བདག་ལ་དགྱེས་པའི་དངོས་པོར་མཛོད།  བདག་ལ་ཆགས་པའི་དངོས་པོར་མཛོད།  བདག་ལ་ཤིན་ཏུ་དགྱེས་པའི་དངོས་པོར་མཛོད།  བདག་ལ་དངོས་གྲུབ་ཐམས་ཅད་སྩོལ།  ལས་ཀུན་ལ་ཡང་བདག་སེམས་ལ།  བདེ་ལེགས་སུ་མཛད།  ཐུགས་རྡོ་རྗེ།  ཧ་ཧ་ཧ་ཧ་ཧོ།  བྷ་ག་ཝན།  བཛྲ་ཧེ་རུ་ཀ། མཱ་མི་མུཉྩ་ཧེ་རུ་ཀ་བྷཱ་ཝ།  མཧཱ་ས་མ་ཡ་སཏྭ་ཨཿབཛྲ་ཧེ་རུ་ཀའི་མཚན་དོན་ནི།  འོག་ནས་ཤྲཱི་ཧེ་རུ་ཀ་དོན་བཤད་པ་ལྟར་རོ།  ། དེ་ཡང་ཕུང་སོགས་བྱིན་རླབས་ནས།  སྟོང་ཉིད་བསྒོམ་པའི་བར་རྒྱུད་གང་ལས་གསུང་ན།  ཡེ་ཤེས་ལྔ།  བཅོམ་ལྡན་འདས།  རྡོ་རྗེ་ཁྲག་འཐུང་།  བདག་ལ་འདོར་ཁྲག་འཐུང་ཉིད་དུ་མཛོད།  དམ་ཚིག་སེམས་དཔའ་ཆེན་པོ།  གསུང་རྡོ་རྗེ་ཞེས་པ་ཡིན།  རྩ་རྒྱུད་ལས་མ་བཤད།  མངོན་བརྗོད་ལས་དང་པོར་ཚོགས་ཞིང་དང་།  དེ་ནས་ས་བོན་བཅུ་བདུན་ལས་ལྷ་བཅུ་བདུན་བསྒོམ་པ་དང་།  དེའི་འོག་ཏུ་བསྲུང་འཁོར་རྒྱས་པ་བསྒོམ་པའི་ཐབས།  རྣམ་ཐར་སྒོ་གསུམ་གྱི་སྔགས་དོན་བསྒོམ་པ་བཤད།  སྡོམ་འབྱུང་ལས་(༦༡)དང་པོར་ཧེ་རུ་ཀ་པ་ཞལ་གཅིག་ཕྱག་གཉིས་བསྒོམ་པ་དང་།  དེ་ནས་ཕུང་སོགས་བྱིན་གྱིས་བརློབ་པ་དང་།  བསྲུང་འཁོར་ཚོགས་ཞིང་།  དེའི་མཐར་སྟོང་ཉིད་བསྒོམ་པ་རྣམས་རིམ་པར་བཤད་པའི་ཚུལ་མི་འདྲ་བ་གཉིས་ལས་འདི་ནི་གྲུབ་ཆེན་གྱི་དགོངས་པ།  སྡོམ་འབྱུང་གི་རྒྱུད་ལས་བཤད་པའི་ལུགས་ལྟར་ཡིན་ལ།  དེ་ནས་ལཱུ་ཨི་པའི་མངོན་རྟོགས་ཀྱི་གཞུང་ལས་རྣལ་འབྱོར་གྱི་དབང་ཕྱུག་ཅེས་པའི་ཚིག་གིས་མཚོན་ནས་བསྟན་པའི་དག་པ་གསུམ་གྱི་རྣལ་འབྱོར་བསྒོམ་པ་ལ།  ཀུན་སྤྱོད་ལས།  ཤྲི་ནི་གཉིས་མེད་ཡེ་ཤེས་ཏེ།  ། ཞེས་སོགས་བྱུང་།  དག་པ་གསུམ་གྱི་རྣལ་འབྱོར་འདི་ནི།  ལཱུ་ནག་དྲིལ་གསུམ་གྱི་ཐུན་མོང་བའོ།  ། སྡོམ་འབྱུང་ལས།  ཚད་མེད་བཞི་བསྒོམ་པ་ནི།  གཞན་ཕན་བསམ་པ་བྱམས་པ་སྟེ།  ། སྙིང་རྗེ་གཞན་གྱི་སྡུག་བསྔལ་འཇོམས།  ། གཞན་བདེས་ཚིམ་པ་དགའ་བ་སྟེ།  ། སེམས་ཅན་གཞན་བཏང་སྙོམས་ཞེས་སོགས།  ། པདྨ་གར་དབང་ནི།  འདུ་ཤེས་ཀྱི་ཕུང་པོ་དག་བྱེད་ཡིན་ལ།  དེ་ནི་རྣམ་ཤེས་ཚོགས་དྲུག་དང་མཚུངས་ལྡན་དུ་འབྱུང་བས།  དབང་ཤེས་ཡུལ་དྲུག་ལ་གཡོ་བར་བྱེད་པའི་གནས་ནི།  མགྲིན་པ་ན་ཡོད་པས་དེར་བསྒོམ་པ་དང་།  ཡང་ཨོཾ་ནི་སྔགས་ཀྱི་མགོ་འདྲེན་པ་དང་།  མེ་དེ་ནི།  ཞེས་པ་ནི།  ས་གཞི་རྡོ་རྗེའི་རང་བཞིན་དུ་འཆིང་བའི་དོན་དང་བཛྲ་ཞེས་པ་རྡོ་རྗེའི་ར་བ་སྟེ།  དེ་ཉིད་བྱིན་གྱིས་བརླབ་པ་དང་།  བཛྲ་ཞེས་པ་ནི་རྡོ་རྗེའི་གུར་ཏེ་དེ་བྱིན་གྱིས་བརླབ་པ་དང་།  བཛྲ་བི་ཞེས་པ་རྡོ་རྗེའི་བླ་རེ་དང་།  བཛྲ་ཞེས་པ་རྡོ་རྗེའི་མདའི་དྲ་བ་དང་།  བཛྲ་ནི་རྡོ་རྗེའི་མེ་སྟེ།  མེ་རིའི་བར་དེ་རྣམས་བྱིན་གྱིས་བརླབ་པ་ཡིན་ལ།  བཾ་གཉིས་པཾ་ཁཾ་ནི་གུར་དང་མདའི་དྲ་བ་དང་།  ར་བ་དང་བླ་རེའི་མིང་ཡིག་དང་པོ་ཡིན་ནོ།  ། བྷ་གྷ་ནི་བྷ་ཏ་གྷ་སྟེ་གསོད་བྱེད་ལ་བོད་པ་དང་།  གྷ་ཏ་ཡ་གཉིས་ནི་ཆོམས་ཤིག་ཅེས་པ་དང་།  སརྦ་ནི་ཐམས་ཅད།  དུཥྚཾ་ནི་མ་རུངས་པ།  ཕཊ་ནི་དོན་དེ་གསལ་བར་བྱེད་པའི་ས་བོན་དང་།  ཀཱི་ལ་གཉིས་ནི་ཕུར་བུས་ཐོབ་ལ་མི་འགུལ་བར་གྱིས།  ཞེས་པ་དང་།  སརྦ་བཱ་བཾ་ནི་སྡིག་པའི་བསམ་པ་ཅན་ཐམས་ཅད།  ཕཊ་ནི་དག་པའི་དོན་དང་།  ཧཱུཾ་གསུམ་ནི་དེ་ཁོ་ན་ཉིད་བསྐུལ་བ་ཡིན་ལ།  བཛྲ་ཀཱི་ལ་ཡ་ནི།  རྡོ་རྗེ་ཕུར་བུ་ལ་བོད་པ་དང་།  བཛྲ་དྷ་ར་ཨཛྙཱ་པ་ཡ་ཏི་ནི་རྡོ་རྗེ་འཆང་གི་བཀའ་ཉོན་ཅིག་པ་དང་།  ཀཱ་ཡ་ཝཀ་ཙིཏྟ་ནི་བགེགས་ཀྱི་ལུས་ངག་ཡིད་གསུམ།  བཛྲ་ཀཱི་ལ་ཡ་ནི།  སྔར་བཞིན་ཡིན་ལ།  ཧཱུཾ་ནི་སླར་ཡང་བསྐུལ་བའི་དོན་ཡིན་ནོ།  ། དེས་ན་སྐབས་འདིར།  དཔེར་ན་སྣམ་བུ་སྐད་ཅིག་སྔ་མ་དང་།  རྒྱ་སྐྱེགས་སྐད་ཅིག་སྔ་མས་རིམ་པ་བཞིན་ཉེར་ལེན་དང་ལྷན་ཅིག་བྱེད་རྐྱེན་བྱས་པ་ལ་བརྟེན་ནས་སྣམ་བུ་སྐད་ཅིག་ཕྱི་མ་དམར་པོར་བསྐྱེད་པ་བཞིན་དུ།  ཕྱི་དཀྱིལ་གྱི་རླུང་གི་དཀྱིལ་འཁོར་བསྒོམ་པའི་རྒྱུན་དང་།  རྣལ་འབྱོར་པ་རང་གི་རྐང་པ་གཉིས་བགྲད་པ་མཉམ་དུ་ཡོད་པ་ཚོགས་པ་ལས།  དེ་གཉིས་ཀྱིས་ཉེར་ལེན་དང་།  ལྷན་ཅིག་བྱེད་རྐྱེན་བྱས་པ་ལ་བརྟེན་ནས་རླུང་དཀྱིལ་སྐད་ཅིག་ཕྱི་མ་རྣམས་འབྱུང་བར་བསྒོམས་པ་སོགས་ལུས་ཀྱི་ཆ་དེ་དང་དེ་ལས་འབྱུང་བཞི་རི་རབ་གཞལ་ཡས་ཁང་སོགས།  སྒྲུབ་ཐབས་ནས་ཇི་ལྟར་འབྱུང་བ་ལྟར་སྐྱེད་པར་བྱེད་པ་ཡིན་ལ།  དེ་ནི་སཾ་བུ་ཊ་ལས་བཤད་པ་ཡིན་ནོ།  ། ཡོ་ག་ནི་རྣལ་འབྱོར།  ཤུདྡྷ་ནི་དག་པ།  སརྦ་དྷརྨཱ་ནི་ཆོས་(༦༢)ཐམས་ཅད།  ཡོ་ག་ཤུདྡྷོ་ཞེས་པ་ཡང་ཤེས་བར་བྱའོ།  ། སརྦ་ནི་ཐམས་ཅད།  བི་ར་ནི་དཔའ་བོ།  ཡོ་གི་ནི་རྣལ་འབྱོར་མ།  ཀཱ་ཡ་ཝཀ་ཙཏྟ་ནི་སྐུ་གསུང་ཐུགས།  སྭ་བྷཱ་ཝ་ནི་རང་བཞིན།  ཨདྨ་ཀ་ནི་བདག་ཉིད།  ཨ་ཧཾ་ནི་ངའོ།  ། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད།  ཨ་བྷི་ནི་མངོན་པ།  ཥེ་ཀ་ཏ་ནི་དབང་བསྐུར་བ།  སམ་ཡ་ཤྲི་ནི་དམ་ཚིག་གི་དཔལ།  ཨ་མྲྀ་ཏ་ནི་བདུད་རྩི།  སྭ་ན་ད་ནི་མཉེས་པ།  སྭ་བྷཱ་ཝ་ནི་རང་བཞིན།  ཨ་ཧཾ་ནི་ངའོ་ཞེས་པའོ།  ། ཤྲི་ནི་དཔལ།  བཛྲ་ནི་རྡོ་རྗེ།  ཧེ་རུ་ཀ་ནི་ཉེ་ཚིག་གི་བཤད་ན་ཐོད་ཁྲག་ལ་རོལ་པ།  ཌཱ་ཀི་ནི་མཁའ་འགྲོ་མ།  སཾ་བྷ་ར་ནི་སྡོམ་པ།  སྭཱ་ཧཱ་ནི་གཞི་ཚུགས་ཤིག་ཅེས་པ་སྟེ།  མདོར་ན་དཔལ་རྡོ་རྗེ་ཐོད་ཁྲག་ལ་རོལ་པ་ཞེས་བོས་ནས་མཁའ་འགྲོ་མའི་ཚོགས་ཐམས་ཅད་ལྷན་སྐྱེས་ཀྱི་བདེ་བའི་ངོ་བོར་སྡོམ་པའི་གཞི་ཚུགས་ཤིག་ཅེས་པ་སྟེ།  བཛྲ་བཻ་རོ་ཙ་ན་ནི་རྡོ་རྗེ་རྣམ་པར་སྣང་མཛད་མ་ཞེས་པ་ཡིན།  སརྦ་བུདྡྷ་ཌཱ་ཀི་ནི་སངས་རྒྱས་ཐམས་ཅད་ཀྱི་མཁའ་འགྲོ་མ་ཞེས་འབྱུང་ཞིང་།  ཀ་ར་སོགས་ཀྱི་དྲང་དོན་ནི།  ཀ་ར་གཉིས་ནི་གྱིས་གཉིས་དང་།  ཀུ་རུ་གཉིས་ནི་མཛོད་གཉིས་དང་།  བྷནྡྷ་གཉིས་ནི་ཆིངས་གཉིས་སོགས་ཏེ་རྟོགས་སླའོ།  ། ཞིབ་པར་འདོད་འཇོ་དང་རྣམ་བཤད་ལས་ཤེས་པར་བྱའོ།  ། སྒྲུབ་ཐབས་ཀྱི་གཞུང་ལས་ཀྱང་འཇིག་རྟེན་ལས་འདས་མ་འདས་ཀྱི་གཏོར་སྔགས་ཙམ་མ་གཏོགས་ཆོ་ག་གཞན་གསལ་བར་མ་གསུངས་ཀྱང་།  ལཱ་བ་པས་གཏོར་མའི་ཆོ་ག་བཤད་པ་ནི་གཙོ་བོར་སྡོམ་འབྱུང་ལ་བརྟེན་པ་ཡིན་ཏེ།  དེ་ཉིད་ལས་མྱོས་བྱེད་གཏོར་མ་མེད་པ་ལས།  ཞེས་གསུངས།  ཀུན་སྤྱོད་ལས་ཀྱང་།  རང་འདོད་ལས་ལ་སྦྱིན་བྱ་བ།  ། ཁྱད་པར་དུ་ཡང་གཏོར་མ་སྦྱིན།  ། མར་ངོ་ཡི་ནི་ཚེས་བཅུ་དང་།  ། ཡར་ངོ་ཡི་ཡང་དེར་གྱུར་ལ།  ། མྱུར་དུ་འབད་པས་ཆང་དང་ཤ་ཡི་ཡང་།  ། རྡོ་རྗེ་ལྷ་མོ་རབ་ཏུ་མཆོད་པར་བྱ།  ། ཞེས་ཐུན་གྱི་ཐོག་མཐའ་དང་།  ཚེས་བཅུ་གཉིས་ལ་བྱ་བར་བཤད།  གཏོར་མ་བྱིན་རླབས་ནི་ནང་མཆོད་བྱིན་རླབས་ལྟར་ཡིན།  གཏོར་མགྲོན་ནི་སྒྲུབ་ཐབས་ནས་བཤད་པ་ལྟར་ཡིན།  འདི་ཡང་དུས་གསུམ་སངས་རྒྱས་གཅིག་ཏུ་བསྡུས་པའི་ངོ་བོ་ཐམས་ཅད་མཁྱེན་པ་དགེ་འདུན་རྒྱ་མཚོའི་བདེ་མཆོག་གི་བསྐྱེད་རིམ་ན་འདུག་པ་དེ་ཡིན་ལ།  རྭའི་སྲིད་ཀྱི་ཚད་རྟ་བབས་སྒོ་ཚད་གཅིག་མ་དང་གསུམ་མ་གང་རུང་དུ་བསྒོམ་པར་ངེས་ཤིང་།  གཉིས་ཀའང་སྣམ་བུ་བཅུ་གཅིག་མ་ཡིན་ནོ།  ། བྲི་བྱ་ལ་རྟ་བབས་རྩིག་པའི་བར་ལ་སྣམ་བུ་ཡོད་པ་དང་མེད་པའི་ཕྱོགས་གཉིས་ཡོད་ཀྱང་།  བསྒོམ་དོན་དང་བསླང་བའི་དབང་དུ་བྱས་ན་ཆ་ཆུང་གཅིག་ཡོད་པས་ཁྱབ་ལ།  གཞལ་ཡས་ཁང་གི་ཕྱི་ནས་རིམ་པ་བཞིན་སྣམ་བུ་དཀར་སེར་དམར་ལྗང་སྔོ་བའི་རྩིག་པ་ལྔ་ག་སྡོམ་པའི་ཞེང་ཚད་ནི་ཆ་ཕྲན་གཅིག་དང་།  རེ་རེའི་ཞེང་ཚད་ཆ་ཕྲན་རེའི་ལྔ་ཆ་རེ་ཡིན་ཞིང་།  དཔངས་ཀྱི་ཚད་ཆ་ཆུང་བཅུ་གསུམ།  དེའི་སྟེང་དུ་ཕ་གུ་ཆ་ཕྲན་གཅིག། དྲ་ཕྱེད་ལ་ཆ་ཕྲན་གཉིས་དང་བཅས་པས་གཞལ་ཡས་ཁང་གི་དཔངས་ཆ་ཆུང་བཅུ་དྲུག་ཡིན་ཅིང་།  མདའ་ཡབ་དང་བྱ་འདབ་གཉིས་དཔངས་ལ་མི་ཐི་བའི་དབང་དུ་བྱས་པའོ།  ། ནང་གི་འཁོར་ལོའི་རྒྱ་དཔངས་ཀྱི་ཚད་ནི།  བདེ་ཆེན་འཁོར་ལོའི་ལྟེ་བ་ལ་སྒོ་ཚད་གཅིག། (༦༣)དེའི་འདབ་མ་དང་འཁོར་ལོ་གསུམ་ལ་ཆ་ཆུང་གསུམ་རེ་དང་།  མུ་ཁྱུད་ལ་ཆ་ཆུང་ཕྱེད་རེ་ཡོད་ལ།  དམ་ཚིག་འཁོར་ལོའི་དཔངས་ཀྱི་ཚད་མ་བཤད་ཅིང་།  སྐུ་གསུང་ཐུགས་བདེ་ཆེན་འཁོར་ལོའི་དཔངས་ཀྱི་ཚད་ནི།  རིམ་བཞིན་ཆ་ཆུང་གཉིས་དང་།  གཅིག་དང་།  ཕྱེད་དང་།  གཅིག་གི་དྲུག་ཆ་སྟེ།  དེ་རྣམས་ཀྱི་སྔ་མ་སྔ་མ་ལས་ཕྱི་མ་ཕྱི་མ་རིམ་གྱིས་མཐོ་བའོ།  ། ལྷ་གཙོ་འཁོར་ཐམས་ཅད་ཀྱི་སྐུའི་ཚད་སྒོ་ཚད་གཅིག་མ་ཡིན་ཀྱང་།  འཁོར་ལོའི་དཔངས་ཀྱི་ཚད་དེ་ཉིད་ཀྱི་དབང་གིས།  དམ་ཚིག་སྐུ་གསུང་ཐུགས་བདེ་ཆེན་འཁོར་ལོའི་ལྷ་རྣམས་རིམ་པས་གཙོ་བོའི་ཞབས་པད་དང་།  ལྟེ་བ་དང་།  ཐུགས་ཀ་དང་།  མགྲིན་པ་དང་།  མཛོད་སྤུའི་ཐད་ཙམ་དུ་སྐུའི་ཚད་ཀྱི་སླེབ་པར་བསྒོམ་པར་བྱ་བ་ཡིན་ནོ།  ། འཁོར་ལོ་རྣམས་ཀྱི་ཐོག་ཇི་ལྟར་བྱ་ཚུལ་ནི།  དམ་ཚིག་འཁོར་ལོའི་ཟུར་གྱི་ཐོག་ནི་གྲུ་ཆོད་ཀྱི་ཚུལ་གྱིས་གདུང་སྟེངས་ནས་འབིགས་པ་ཡིན་ནོ།  ། སྐུའི་འཁོར་ལོའི་ཕྱོགས་མཚམས་ཀྱི་རྩིབས་རྣམས་ཀྱི་བར་རྣམས་ཀྱི་ལྟེ་བའི་ཐད་མཚམས་ནས།  ཀ་བ་དཔངས་ཆ་ཕྲན་བཅུ་དྲུག། ཞེང་ཆ་ཕྲན་གཅིག་པ།  ཕྱོགས་རེར་གཉིས་གཉིས་ཏེ་བརྒྱད་ཀྱི་སྟེང་དུ་གདུང་ཟླུམ་པོར་བཏང་བ་ལྕམ་སྣེ་ནང་མ་བཀལ།  ཕྱི་མ་རྣམས་དམ་ཚིག་འཁོར་ལོའི་ཁ་གདངས་ཀྱི་སྟེང་དུ་ཀ་ཆུང་བྲེ་ཕུལ་དང་བཅས་པ་བཙུགས་པའི་སྟེང་དུ་རྡོ་རྗེའི་གདུང་འཁོར་མར་བྱས་པ་ལ་བཀལ་ཏེ་འབིགས་པ་ཡིན་ལ།  དེ་བཞིན་དུ་གསུང་འཁོར་དང་ཐུགས་འཁོར་གཉིས་དང་།  ཀ་བ་སྐུ་འཁོར་ལ་བཤད་པ་བཞིན་དུ་བཙུགས་པའི་སྟེང་དུ་གདུང་ཟླུམ་སྐོར་བཏང་བ་ལ་ལྕམ་སྣེ་ནང་མ་རྣམས་དང་།  ཕྱི་མ་རྣམས་དང་ངང་གི་འོག་གི་ཐོག་གི་ནང་མཐའི་སྟེང་དུ་ཀ་ཆུང་བྲེ་ཕུལ་དང་བཅས་པའི་སྟེང་དུ་ལྕམ་སྣེ་བཀལ་བའི་ཚུལ་དུ་ཕུབ།  བདེ་ཆེན་འཁོར་ལོའི་ཕྱོགས་མཚམས་པདྨའི་འདབ་མའི་བར་མཚམས་ཀྱི་ཐད་དྲང་གི་ཕྱི་མའི་མུ་ཁྱུད་ཀྱི་སར་ཕྱོགས་རེར་ཀ་བ་གཉིས་གཉིས་ཏེ་བརྒྱད་ཀྱི་སྟེང་དུ་རྡོ་རྗེའི་གདུང་ཟླུམ་སྐོར་དུ་བཏང་བ།  དེའི་སྟེང་དུ་ཕྱོགས་བཞིའི་གདུང་རེ་མིག་བྲིས་པ་ལ་གཅམ་སྣེ་བཀལ་བའི་ཚུལ་གྱིས་ཕུབ་སྟེ།  དབུས་མའི་རེ་མིག་གི་སྟེང་དུ་རྡོ་རྗེ་རིན་པོ་ཆེ་ཏོག་གིས་མཛེས་པ།  གུར་སྟབས་དང་།  མཆོད་རྟེན་གྱི་དབྱིབས་སུ་བྱ་བ་ཡིན།  ཞེས་བདག་གི་བླ་མས་དེ་ལྟར་གསུང་ངོ